G. divina miseratione, Autissiodorensis episcopus, universis presentes litteras inspecturis, eternam in Domino salutem. Cum monasterium Sancti-Petri Autissiodorensis occasione maximarum discordiarum et litium inter idem monasterium et Petrum quondam priorem de Cersiaco et quosdam alios predicte ecclesie canonicos habitarum, esset debitis maximis et urgentibus oneratum, a mole ejusmodi debitorum vigentium dum hujusmodi debita de die in diem currerent ad usuram, sine gravi alienatione bonorum immobilium ipsius monasterii vix poterat relevari. Ea propter, cum dilectis suis abbate et conventu Sancti-Joannis Senonensis habuerunt super hoc diligens consilium, colloquium et tractatum, et tandem consideratis undique circumstantiis ad dicti monasterii subsidium et levamen, pro evidenti utilitate et urgenti necessitate monasterii memorati ab ipsis jamdudum perpensis, prefatis abbati et conventui Sancti-Johannis Senonensis vendiderunt, tradiderunt et concesserunt ad perpetuitatem, pro quadringentis libris Turonens. quas ab eisdem abbate et conventu Sancti-Joannis Senonensis receperant, in pecunia numerata, ut confessi sunt coram mandato nostro ad audiendum hoc specialiter destinato, viginti libras Parisienses annui redditus capiendas et percipiendas annis, singulis, ab eisdem abbate et conventu Sancti- Johannis vel eorum mandato, medietatem infra Purificationem B. Marie, et aliam infra festum Ascensionis Domini super quatuor modios bladi ad mensuram de Cersiaco, scilicet duos frumenti et duos avene; quos ratione cense sive canonis seu pensionis annue in prioratu de Cersiaco percipere consueverant ab antiquo; supplicantes nobis et a nobis humiliter postulantes, ut paupertati ipsorum paterno compatientes affectu eorum miserie miserendo venditioni predicte nostrum per assensum dignaremur dictam venditionem confirmare. Nos autem, considerantes dictam rem venditam, mediocrem inter ceteras res dicti monasterii existentem, verentes modicum ne si dicta res remaneret inempta, dictum monasterium destrueretur voragine usurarum, eorum supplicationibus annuentes, venditionem predictam quantum in nobis est volumus, approbamus et etiam confirmamus. Datum anno Domini M. CC. LVIII, die Martis post festum B. Andree apostoli.